РЕШЕНИЕ НА КОМИСИЯТА
от 28 март 2008 година
за отмяна на Решение 2006/69/ЕО за разрешаване пускането на пазара на храни и хранителни съставки, произведени от генетично модифицирания царевичен сорт Roundup Ready GA21, като нови храни или нови хранителни съставки, в съответствие с Регламент (ЕО) № 258/97 на Европейския парламент и на Съвета
(нотифицирано под номер C(2008) 1116)
(само текстовете на френски и нидерландски език са автентични)
(2008/279/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1829/2003 на Европейския парламент и на Съвета от 22 септември 2003 г. относно генетично модифицираните храни и фуражи (1),
като има предвид, че:
(1)
Храните и хранителните съставки, произведени от генетично модифицирания царевичен сорт GA21 (MON-ØØØ21-9), бяха разрешени за пускане на пазара като нови храни или нови хранителни съставки с Решение 2006/69/ЕО на Комисията от 13 януари 2006 г. за разрешаване пускането на пазара на храни и хранителни съставки, произведени от генетично модифицирания царевичен сорт Roundup Ready GA21, като нови храни или нови хранителни съставки, в съответствие с Регламент (ЕО) № 258/97 на Европейския парламент и на Съвета (2).
(2)
Посоченото решение беше адресирано до Monsanto Europe S.A., Белгия, представляващо Monsanto Company, САЩ, и бе със срок на валидност 10 години.
(3)
С писмо от 1 март 2007 г. до Комисията Monsanto Europe S.A., като взе под внимание обстоятелството, че Syngenta Seeds S.A.S. е подало заявление за пускането на пазара на продукти на основата на царевица GA21, посочи, че още преди няколко години е прекратило производството на семена GA21, а в 2005 г. - и продажбата им, и на това основание няма интерес от запазването на това разрешение в сила след влизането в сила на предоставеното на Syngenta разрешение.
(4)
На 2 октомври 2007 г. Европейският орган за безопасност на храните даде положително становище по подадено от Syngenta, в съответствие с Регламент (ЕО) № 1829/2003, заявление, включващо продуктите, обхванати от Решение 2006/69/ЕО.
(5)
Поради това е целесъобразно да се предвиди отмяната на Решение 2006/69/ЕО от датата на прилагане на предоставеното на Syngenta разрешение за продукти на основата на царевица GA21.
(6)
Отнасящите се до царевицата MON-ØØØ21-9 вписвания в предвидения в член 28 от Регламент (ЕО) № 1829/2003 регистър на Общността за генетично модифицираните храни и фуражи следва да се променят, за да се вземе предвид настоящото решение.
(7)
С Monsanto Europe S.A. бяха проведени консултации относно предвидените в настоящото решение мерки.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 2006/69/ЕО се отменя.
Член 2
Отнасящите се до царевицата MON-ØØØ21-9 вписвания в предвидения в член 28 от Регламент (ЕО) № 1829/2003 регистър на Общността за генетично модифицираните храни и фуражи се изменят, за да се вземе предвид настоящото решение.
Член 3
Настоящото решение се прилага от датата на публикуване в Официален вестник на Европейския съюз на адресирано до Syngenta Seeds S.A.S. решение на Общността за разрешаване пускането на пазара на продукти, съдържащи, съставени от или произведени на основата на генетично модифицирана царевица GA21 (MON-ØØØ21-9) в съответствие с Регламент (ЕО) № 1829/2003.
Член 4
Адресат на настоящото решение е Monsanto Europe S.A., Scheldelaan 460, Haven 627, B-2040 Аntwerpen, Belgique.
Съставено в Брюксел на 28 март 2008 година.